钦定古今图书集成/明伦汇编/氏族典/第383卷 > 李䜣
## 钦定古今图书集成/明伦汇编/氏族典/第383卷 > 李䜣

按《魏书李䜣传》，“䜣字元盛，小名真奴，范阳人。曾祖产，
产子绩，二世知名于慕容氏。父崇，延和初归降世祖。
䜣母贱，为诸兄所轻，崇曰：‘相者言此子贵，或未可知’。
使入都，为中书学生。世祖幸中书学，见而异之，因识
眄之。世祖舅阳平王杜超有女，将许贵戚，世祖谓超
曰：‘李䜣后必宦达，可以女妻之，勿许他贵也’。遂成婚䜣聪敏机辨，强记明察。初，李灵为高宗博士谘议，诏
崔浩选中书学生器业优者为助教。浩举其弟子箱
子与卢度世、李敷三人应之，世祖曰：“云何不取幽州
刺史李崇老翁儿也？”箱子等罢之。䜣为世祖所识如
此，遂除中书助教、博士，入授高宗经。高宗即位，迁仪
曹郎，赐爵扶风公。出为使持节、安南将军、相州刺史。
为政清简，百姓称之。显祖以䜣治为诸州之最，加赐
衣服。自是遂骄矜自得，受纳民财及商胡珍宝，兵民
告言“尚书李敷”，每左右之。显祖闻䜣罪状，槛车征䜣，
拷劾抵罪，以纠李敷兄弟，故得降免，配为厕役。未几，
复为太仓尚书，摄南部事。显祖崩，迁司空，进爵范阳
公。七月，以䜣为侍中、镇南大将军、开府仪同三司、徐
州刺史。赵郡范𢷋知文明太后忿䜣希旨，告䜣“外叛”，
遂见诛。